Forestil dig at blive sendt ud i rummet som en fuldskægget dansende dværg, der skal hakke sig til vigtige mineraler på fremmede planeter, mens du skal undgå at blive slået ihjel af insektagtige rumvæsner.

Det er virkeligheden i det danske computerspil 'Deep Rock Galactic'.

© Deep Rock Galactic Om Deep Rock Galactic Spillet har fokus på samarbejde, hvor du sammen med to-tre andre skal indsamle mineraler og undgå at blive dræbt af aliens.

Det er også muligt at spille alene i et single-player mode.

Danske Ghost Ship Games står bag udgivelsen. Spilfirmaet er startet af seks danske spiludviklere.

Spillet har indtjent over 100.000.000 kroner på nuværende tidspunkt og er blevet downloadet 900.000 gange.

Og hvis det lyder fedt i dine ører, så er du langt fra den eneste, der synes det.

For spillet har lige nu indtjent over 100.000.000 kroner – og så er det ikke engang færdigudviklet.

- Vi er ret overraskede, men vi havde selvfølgelig håbet på, det kunne lade sig gøre. Vi fejrer hver eneste uge, hvor det er gået bedre, så vi har da fået fejret en del, fortæller Søren Lundgaard, der er CEO i det danske spilfirma Ghost Ship Games, der har udgivet spillet.

Spillet er et first-person skydespil, hvor du og dine to-tre medspillere vælger hver jeres dværgekarakter og bliver sendt ud i rummet. Hver dværg har deres helt egne fordele og ulemper, og ved hjælp af team-arbejde skal I ned i dybet på fremmede planeter og hakke jer til vigtige mineraler, mens I undgår at blive dræbt af blodige og slimede rumvæsner. Og selvom kombinationen af dværge og rummet måske kan virke speciel, så er der en mening bag, fortæller Søren Lundgaard.